Fietsryer kritiek ná taxi hom trefArgieffoto Foto: ER24 ŉ Fietsryer is in ŉ kritieke toestand in die hospitaal nadat hy Sondag in Potchefstroom deur ŉ minibustaxi getref is. ER24 het in ŉ verklaring gesê die ongeluk het Sondagmiddag in Viljoenskroonweg plaasgevind. “Die fietsryer is sowat 30 meter van sy fiets af aangetref,” lui die verklaring. “Die impak van die botsing het veroorsaak dat sy fiets in twee dele geskeur het.” Die man het erge kopbeserings opgedoen. Hy is op die toneel gestabiliseer en na die Potchefstroom provinsiale hospitaal geneem vir verdere behandeling. Die man werk glo op ŉ plaas naby die dorp. Niemand in die taxi is beseer nie. Die polisie ondersoek die voorval.